Virallinen lehti nro C 142 , 21/05/1999 s. 0045



KIRJALLINEN KYSYMYS E-2841/98 esittäjä(t): Carlos Carnero González (GUE/NGL) komissiolle (28. syyskuuta 1998) Aihe: Espanjan hallituksen alueellisen kehityksen ministeriön heinäkuussa 1998 antama lupaus itsehallintoyhteisöille Madridin ja Valladolidin välisestä luotijunayhteydestä, johon liittyy tunnelin rakentaminen Päivälehti "El Mundon" julkaisemien tietojen mukaan Espanjan alueellisen kehityksen ministeriö ilmoitti 27. heinäkuuta Castilla-Leonin ja Galician itsehallintoyhteisöjen presidenteille, että se on asettanut tärkeäksi tavoitteekseen rakentaa luotijunayhteyden Madridista Valladolidiin. Suunnitelmaan kuuluu yli 30 kilometrin pituisen tunnelin rakentaminen Guadarraman vuoriston alle. Ministeriö ilmoitti käynnistävänsä lokakuussa tunnelin rakentamista koskevan julkisen tarjouskilpailun, jotta kiinnostuneet yritykset voivat esittää suunnitelmansa ja jotta voidaan tutkia suunnitelmien taloudellinen ja tekninen toteutettavuus sekä päättää asiasta lopullisesti. Madridin itsehallintoyhteisön presidentti ilmaisi olevansa tyytyväinen keskushallituksen päätökseen. Nämä tapahtumat ovat herättäneet voimakasta levottomuutta julkisessa mielipiteessä ja erityisesti eri ympäristönsuojelupiireissä, koska kyseinen rautatie vaikuttaisi - samoin kuin aikaisemmin tarkastellut muuta vaihtoehdot - Madridin yhteisön erääseen tärkeimpään luonnonympäristöön. Samat tahot katsovat, että ennen kuin tehdään selvitykset taloudellisesta ja teknisestä toteutettavuudesta, olisi tehtävä perusteellinen ympäristövaikutusten selvitys hankkeeseen kuuluvan tunnelin rakentamisesta. Ottaen huomioon kysymyksen E-0604/98(1) ja saadut vastaukset sekä viitaten komission virallisiin asiakirjoihin, diaarinumero 98/2143, kysyn seuraavaa: 1. Onko komissio tietoinen edellä mainituista uusimmista seikoista? Ellei se ole, katsooko komissio, että Espanjan hallituksen olisi pitänyt tiedottaa niistä komissiolle asianmukaisesti? 2. Katsooko komissio - kun otetaan huomioon kyseisen alueen luonnon rikkaus, että selvitys ympäristövaikutuksista olisi tehtävä (asiaan liittyvien yhteisön direktiivien mukaisesti) ennen kuin käynnistetään toteutusta koskeva tarjouskilpailu? 3. Katsooko komissio, että hallituksen pitäisi tehdä lopullinen päätös Madrid-Valladolid luotijunanradan rakentamisesta ja siihen kuuluvasta yli 30 kilometrin pituisesta tunnelista Guadarraman alle kyseisen selvityksen, eikä pelkästään taloudellisten ja teknisten näkökohtien, perusteella. 4. Katsooko komissio, että sekä alueellisen kehityksen ministeriön että Madridin yhteisön hallituksen olisi käynnistettävä nopeasti julkinen keskustelu niiden tahojen kanssa, joita asia koskee ja jotka ovat kiinnostuneita? 5. Mitä toimenpiteitä komissio aikoo toteuttaa ottaakseen selvää mainituista seikoista ja tarvittaessa varmistaakseen, että yhteisön ympäristölainsäädäntöä noudatetaan kyseisen julkisen tarjouskilpailun käynnistämisessä. Komission jäsenen Ritt Bjerregaardinkomission puolesta antama vastaus (18. marraskuuta 1998) Parlamentin jäsenen mainitsema hanke kuuluu Essenissä joulukuussa 1994 kokoontuneen Eurooppa-neuvoston valitseman Euroopan laajuisten verkkojen ensisijaisen hankkeen nro 3 Atlantin puoleiseen haaraan: kyse on etelän suurnopeusjunasta (Madrid-Vitoria-Bilbao-Dax) Komissio ei ollut tietoinen parlamentin jäsenen mainitsemista uusista seikoista. Koska komissiolla ei ole asiasta tarkkaa tietoa, se ei voi toistaiseksi vastata parlamentin jäsenen esittämiin kysymyksiin. Saadakseen yksityiskohtaiset tiedot kirjallisessa kysysmyksessä mainituista seikoista komissio on esittänyt tietopyynnön Espanjan viranomaisille. Espanjan viranomaisten on joka tapauksessa sovellettava yhteisön lainsäädäntöä hankkeen ympäristövaikutusten suhteen. (1) EYVL C 386, 11.12.1998, s. 28.